钦定古今图书集成/明伦汇编/官常典/第731卷 > 蔡八儿
## 钦定古今图书集成/明伦汇编/官常典/第731卷 > 蔡八儿

按《金史忠义传》：八儿不知其所始，趫捷有勇，性纯质
可任，时为忠孝军元帅。天兴二年，自息州入援，会大
将奔盏遣数百骑驻城东，令人大呼曰：“城中速降，当
免杀戮，不然无噍类矣。”于是上登城，遣八儿率挽强
兵百馀，潜出暗门，渡汝水，左右交射之。自是兵不复
薄城，筑长垒为久困计。上令分军防守四城，以殿前
都点检兀林荅胡土守西面，八儿副之。已而哀宗度
蔡城不守，传位承麟。群臣入贺，班定，八儿不拜，谓所
亲曰：“事至于此，有死而已，安能更事一君乎！”遂战死。